“ดาวโจนส์” พุ่งกว่า 300 จุด ขานรับผลประกอบการแกร่ง
“ดาวโจนส์” พุ่งกว่า 300 จุด ขานรับผลประกอบการแกร่ง-ตัวเลขว่างงานต่ำกว่าคาด โดย ณ เวลา 21.29 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 30,775.39 จุด บวก 351.58 จุด หรือ 1.16%
“ดาวโจนส์” พุ่งกว่า 300 จุด ขานรับผลประกอบการแกร่ง-ตัวเลขว่างงานต่ำกว่าคาด โดย ณ เวลา 21.29 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 30,775.39 จุด บวก 351.58 จุด หรือ 1.16%
20 ต.ค. 2565

ผู้สื่อข่าวรายงานว่า วันนี้(20 ต.ค.65) ดัชนีดาวโจนส์พุ่งขึ้นอย่างต่อเนื่อง ล่าสุดทะยานกว่า 300 จุด ขานรับผลประกอบการที่แข็งแกร่งของบริษัทจดทะเบียน ณ เวลา 21.29 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 30,775.39 จุด บวก 351.58 จุด หรือ 1.16%
นอกจากนี้ ตลาดยังได้ปัจจัยบวกจากการเปิดเผยตัวเลขคนว่างงานที่ต่ำกว่าคาด ขณะที่นักลงทุนส่งคำสั่งซื้อเก็งกำไรเข้าตลาด โดยช้อนซื้อหุ้นที่ปรับตัวลงก่อนหน้านี้
ด้านราคาหุ้นบริษัท AT&amp;T และ IBM พุ่งขึ้น 9% และ 4.5% ตามลำดับ หลังเปิดเผยผลประกอบการที่สูงกว่าคาด
ดัชนีดาวโจนส์ร่วงลงเกือบ 100 จุดวานนี้ โดยถูกกดดันจากการพุ่งขึ้นของอัตราผลตอบแทนพันธบัตรสหรัฐ
ด้านกระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลงสู่ระดับ 214,000 รายในสัปดาห์ที่แล้ว ซึ่งเป็นระดับต่ำสุดในรอบ 3 สัปดาห์ และต่ำกว่าที่นักวิเคราะห์คาดการณ์ที่ระดับ 230,000 ราย
นอกจากนี้ ตัวเลขผู้ยื่นขอสวัสดิการว่างงานดังกล่าวอยู่ต่ำกว่าระดับ 215,000 ราย ซึ่งเป็นค่าเฉลี่ยต่อสัปดาห์ในช่วงก่อนเกิดการแพร่ระบาดของโควิด-19 ในสหรัฐ
นักลงทุนยังคงจับตาทิศทางอัตราดอกเบี้ยของธนาคารกลางสหรัฐ (เฟด) รวมทั้งการปรับตัวของอัตราผลตอบแทนของพันธบัตรรัฐบาลสหรัฐ
ตลาดคาดการณ์ว่าเฟดจะปรับขึ้นอัตราดอกเบี้ย 0.75% ในการประชุมกำหนดนโยบายการเงินในเดือนพ.ย.และธ.ค. ซึ่งจะเป็นการปรับขึ้นดอกเบี้ย 0.75% จำนวน 5 ครั้งติดต่อกัน หลังจากปรับขึ้น 0.75% ในเดือนมิ.ย.,ก.ค.และก.ย. ส่งผลให้อัตราดอกเบี้ยของเฟดจะพุ่งแตะระดับ 4.50-4.75% ในสิ้นปีนี้